Üksnes mõni aasta pärast Küberneetika Instituudi asutamist alustas toonane automaatikasektori juhataja Eugen Künnap kõnesignaalide analüüsi uurimist. Toonane eesmärk oli kasutada inimkõnet automaatsüsteemide juhtimisel. Niisuguse uurimissuuna käivitamiseks sobis Küberneetika Instituut ideaalselt - on ju küberneetika teadusharu, mis uurib juhtimise ja kommunikatsiooni seaduspärasusi nii  tehnilistes, looduslikes kui ka sotsiaalsetes süsteemides. Kõne on inimese jaoks kõige loomulikum kommunikatsioonivahend ning selle uurimine ja rakendamine inimese-masina vahelises suhtluses mahub kenasti "küberneetika" definitsiooni alla.